РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

01 Број: 06-2/119-20

28. октобар 2020. године

Б е о г р а д

З А П И С Н И К

СА ПРВЕ СЕДНИЦЕ ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА

ОДРЖАНЕ 26. ОКТОБРА 2020. ГОДИНЕ

Седница је одржана је у сали II Дома Народне скупштине, са почетком у 10.30 часова.

Седници су присуствовали: Драгољуб Ацковић, Сандра Јоковић, Андријана Аврамов, Дејан Стошић, Весна Недовић, Весна Стјепановић, Драгана Бранковић Минчић, Драгана Радиновић, Стефан Србљановић, Небојша Бакарец, Јелена Михаиловић, Александра Чамагић, Александар Јовановић, Золтан Пек и др Муамер Бачевац, чланови Одбора.

Седницом је до избора председника Одбора председавао Љубо Петровић, у складу са одредбом члана 25. став 2. Пословника Народне скупштине.

Седници није присуствовала чланица Одбора Селма Кучевић.

Председавајући је констатовао да су испуњени услови за рад и одлучивање те је упознао чланове Одбора са тачкама

Дневног реда

1. Избор председника Одбора;
2. Избор заменика председника Одбора.

ПРВА ТАЧКА – ИЗБОР ПРЕДСЕДНИКА ОДБОРА

Председавајући је позвао чланове Одбора да изнесу предлоге за избор председника Одбора.

Члан Одбора Драгољуб Ацковић је предложио да се за председника Одбора изабере др Муамер Бачевац.

Одбор је једногласно изабрао др Муамера Бачевца за председника Одбора.

Председник Одбора је преузео председавање седницом и захвалио се члановима Одбора на избору.

ДРУГА ТАЧКА - ИЗБОР ЗАМЕНИКА ПРЕДСЕДНИКА ОДБОРА

Председник Одбора је предложио да се за заменика председника Одбора изабере Драгољуб Ацковић.

Одбор је једногласно изабрао Драгољуба Ацковића за заменика председника Одбора.

У наставку седнице председник Одбора је истакао да су људска и мањинска права темељ и основни стубови данашњег светског мира и да је због тога данас њихов значај велики. Напоменуо је да кад говоримо о равноправности, говоримо о једнаким шансама и да без обзира на полну, верску, старосну или било коју другу личну карактеристику никоме не сме бити угрожено право да се максимално развија у друштву. Истакао је да је Република Србија поставила високе стандарде у погледу донетих закона о заштити људских права, као и да је главни задатак Одбора да врши надзор над њиховим спровођењем. Такође је, као примарне задатке Одбора, навео и уважавање националних мањина и њихово активно учешће у политичком животу, равномерну заступљеност у државном апарату као и борбу против предрасуда.

Заменик председника Одбора захвалио се члановима Одбора на избору и предложио да се размисли о могућности да Одбор образује пододбор за Роме који би био од изузетног значаја за ромски народ и Републику Србију.

Седница је закључена у 10.40 часова.

СЕКРЕТАР ОДБОРА ПРЕДСЕДНИК ОДБОРA

Рајка Вукомановић др Муамер Бачевац